Yubu 24
Yubu okok ni Lubaŋa pe keto cwinye i kom lutim maraco
1“Piŋo Won Twer Ducu pe kano kare me ŋolo kop?
Piŋo jo ma giŋeyo en pe gineno ninone?
2Dano gidiro waŋ co lobo pi medo nomgi,
gimayo lim pa jo mukene, ci gikwayogi.
3Giryemo kana pa litino kic,
gikwanyo twon pa daa-to pi den.
4Gicoro lucan gidirogi cen ki iyo;
lucan ma i lobo gikanne woko liweŋ.
5Nen, giwoto macalo kana me tim gicito ka canne ki tic matek;
giyenyo camgi i tim ata,
obed kwon pa litinogi.
6Gigwero obot cam ma i poto,
gibeko nyig olok ki i pot ti pa jo maraco.
7Dyewor gibuto nono ma pe giumme,
pe giumme, kadi piny nie twatwal.
8Kot ma a ki wi got pwodogi,
gipadde i kom pata pien kagwokgi pe.
9Jo maraco gimayo litino kic ki i kor mon,
gigamo litino pa lucan me den.
10Ento lucan giwirre noŋo, laboŋo ginaruka;
giyeyo bel ma gikayo, kun gitye ki kec.
11Gibiyo moo jeituni i potti pa jo maraco,
ginyobo nyig olok vino ki laa doggi.
12Jo ma tye ka to gicur ki i gaŋ,
dano ma olimo retgi kok ki cwinygi ducu,
ento Lubaŋa pe ciko ite i legagi.
13“Tye jo mogo ma igi dag ceŋ; pe guŋiyo tic kwede,
pe gimaro lubo yone.
14Lanek a kwarpiny
wek enek lacan ki dano ma piny oloyo;
dyewor en doko lakwo.
15Lakwele bene kuro piny ma ribiribi,
kun wacci, ‘Ŋatti mo pe ma nena’; ci kano waŋe woko.
16Ka piny col gituro odi;
ka dyeceŋ ci gicego wigi i ot; pe gimaro leŋpiny.
17Pien ka piny col, meno aye rupiny ki tuŋ botgi;
piny macol ma dano lworo-ni en aye laremgi.
18“Iwaco ni, ‘Pii mologi woko oyotoyot;
dullobogi giceno woko;
lapakaca mo pe yenyo tic i poto olokgi.
19Macalo pee mee woko pi cen ki lyeto,
kit meno lubalo bene rwenyo woko i lyel.
20Wic biwil i komgi i dye gaŋ;
ŋat mo ma bipo i nyiŋgi doŋ pe;
kumeno lutim maraco gibitur calo yat.’
21“Giuno mon ma lulur ma litinogi pe,
pe gikonyo mon to.
22Ento Lubaŋa weko jo matego giri i wi lobo pi twerone;
gia malo, kadi bed onoŋo pe gitye ki gen me bedo kwo.
23En weko gicuŋ kun gitamo ni gitye maber,
ento en bedo ka ŋiyo gin ducu ma gitimo.
24Giille malo pi kare manok, lacen girwenyo woko,
macalo doo ma ner ci two woko,
nyo macalo wit bel ma gimworo woko.
25Ka pe kumeno, aŋa ma twero nyuto ni an lagoba?
Aŋa ma waco ni lok ma awaco-ni mwa?”